32002R0545
L 084/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 545/2002 НА СЪВЕТА
от 18 март 2002 година
относно продължаване на финансирането на плановете за подобряване на качеството и търговията с някои черупкови плодове и рожкови, одобрени в съответствие с дял IIа от Регламент (ЕИО) № 1035/72, и относно предоставяне на специфична помощ за лешниците
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3)
като има предвид, че:
(1)
Дял IIа от Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (4) предвижда специфични мерки, за да се преодолеят недостатъците на договореностите за производство и търговия с някои черупкови плодове и рожкови. Предоставя се помощ на организациите на производителите, които са получили специално одобрение и са представили план, одобрен от компетентния орган, за подобряване на качеството и търговията с тяхната продукция.
(2)
Специфичната помощ, предоставена за изготвянето и осъществяването на плана за подобряване на качеството и търговията в съответствие с член 14г, параграф 2 от Регламент (ЕИО) № 1035/72, се ограничава за период от 10 години, за да може постепенно да се прехвърли финансовата отговорност върху производителите.
(3)
Регламент (ЕИО) № 1035/72 е отменен с Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (5). Както предвижда член 53 от Регламент (ЕО) № 2200/96 обаче, правата, придобити от организациите на производителите в съответствие с дял IIа от Регламент (ЕИО) № 1035/72, се запазват до изчерпването им.
(4)
Срокът на някои планове е изтекъл през 2000 г. в края на десетата им година. Тези планове са отговаряли на изискванията за ползване на помощта за единадесета година в съответствие с Регламент (ЕО) № 558/2001 от 19 март 2001 г., продължаващ най-много с една година финансирането на някои планове за подобряване на качеството и търговията, одобрени в съответствие с дял IIа от Регламент (ЕИО) № 1035/72 (6).
(5)
Срокът на други планове е изтекъл през 2001 г. в края на десетата година.
(6)
В съответствие с Регламент (ЕО) № 2200/96 Комисията е изпратила на Съвета доклад за прилагането на Регламент (ЕО) № 2200/96. Този доклад включва описание на резултатите от взетите специфични мерки, отнасящи се до черупковите плодове и рожковите, осъществени в съответствие с дял IIа от Регламент (ЕИО) № 1035/72, но не прави предложения по отношение на рамката за постоянна подкрепа на този сектор.
(7)
Като се признава важната роля за опазването на околната среда, която има секторът на черупковите плодове по отношение на борбата срещу ерозията, предотвратяването на пожарите и опазването на автохтонния генетичен материал, неговата важна социална функция за трайното свързване на населението с дадена територия и по този начин за поддържането на селските райони, следва за 2001 г. да се отпусне на организациите на производители, чиито планове за подобряване изтичат през 2001 г. и които продължават да отговарят на критериите за признаване, допълнително финансиране на техните планове в рамките на бюджет 2002 г. Тук следва да бъдат включени и организациите на производители, чиито първоначални планове за подобрение са изтекли през 2000 г. и са били продължени в съответствие с Регламент (ЕО) № 558/2001.
(8)
Площите, за които може да се кандидатства, следва да обхващат и такива, които са включени в план, одобрен през 1990 г. или през 1991 г., и които след това са били включени или прехвърлени в друг план в рамките на сливането или на придобиването от организации на производители.
(9)
Единствено заявленията за помощ, отнасящи се до дейност, извършена до 15 юни 2002 г., би трябвало да бъдат взети предвид при финансирането. Плановете, чиято десета година е изтекла след 15 юни 2000 г., в съответствие с Регламент (ЕО) № 558/2001, имаха право да се ползват от единайсета година помощ, отпускана от Общността, само до 15 юни 2001 г. За да е налице приемственост, тези планове следва да имат право на помощ от Общността за периода от 15 юни до 31 декември 2001 г.
(10)
С цел опростяване на административните процедури помощта следва да бъде ограничена само за площите, за които е подадено заявление за помощ през последната година на плана.
(11)
Периодът от най-много една година не е достатъчен, за да бъде приключена работата по изкореняването, повторното засаждане и/или за конверсията на сортовете, посочена в член 2, параграф 1 от Регламент (ЕИО) № 790/89 на Съвета от 20 март 1989 г. за определяне на размера на допълнителната фиксирана помощ за учредяването на организации на производители и на максималния размер на помощта за подобряване на качеството и търговията в сектора на черупковите плодове и рожковите (7). Следователно максималната помощ за хектар следва да бъде отпускана за другите дейности, посочени в член 2, параграф 2 от цитирания регламент, като участието на Общността в помощта за хектар бъде ограничено до 75 %.
(12)
Правилата за прилагане на Регламент (ЕИО) № 2159/89 на Комисията от 18 юли 1989 г. относно определяне на подробни правила за прилагането на специфичните мерки за черупкови плодове и рожкови, предвидени в дял IIа от Регламент (ЕИО) № 1035/72 на Съвета (8), следва да се прилагат през периода, през който изплащането на помощта продължава.
(13)
С цел справяне с икономическата ситуация в сектора на лешниците на организациите на производителите, които не могат да се ползват от продължение на плановете за подобряване в съответствие с настоящия регламент, следва да се предостави фиксирана помощ за лешниците, събрани по време на пазарната 2001-2002 година,
ПРИЕ НАСТОЯЩИЯ РЕГЛАМЕНТ:
Член 1
Признатите организации на производителите, които са ангажирани в производството и търговията с черупкови плодове и/или рожкови и които получават помощ в съответствие с дял IIа от Регламент (ЕИО) № 1035/72, чиито планове за подобряване на качеството и търговията са одобрени през 1990 г. или 1991 г., или които съдържат площи, одобрени през 1990 или 1991 г., могат да поискат продължаването на тази помощ за същите площи за допълнителен период от не повече от една година в рамките на правилата, установени в членове 2 и 3 от настоящия регламент.
По време на този период организациите на производителите продължават да прилагат плана така, както той е бил одобрен за последната година.
За целите на настоящия регламент под „последна година“ се разбира десетата година за площите, одобрени през 1991 г., и единадесетата година за площите, одобрени през 1990 г. и ползващи се от продължение в съответствие с разпоредбите на Регламент (ЕО) № 558/2001.
Член 2
Помощта:
а)
се отпуска само за площи, за които е представено заявление за помощ за последната година от плана;
б)
е ограничена до максимална стойност от 241,50 EUR за хектар, като участието на Общността е ограничено до 75 %.
в)
се прилага за максимален период от една година непосредствено след датата на изтичане на последната година от плана и най-късно до 15 юни 2002 г.
Плановете, продължени в съответствие с Регламент (ЕО) № 558/2001, за които последната година започва след 15 юни 2000 г., могат да се ползват от помощ от Общността през периода от 15 юни 2001 г. до края на последната година.
Член 3
Регламент (ЕИО) № 2159/89 се прилага mutatis mutandis към плановете, за които е предоставена помощ съгласно член 1.
В случай на необходимост се приемат допълнителните мерки за изпълнение в съответствие с процедурата, определена в член 46 от Регламент (ЕО) № 2200/96.
Член 4
Член 55 от Регламент (ЕО) № 2200/96 се заменя със следното:
„Член 55
За лешниците, събрани по време на пазарната 2001-2002 година, се отпуска помощ от 15 EUR на 100 kg за организациите на производителите, признати в съответствие с Регламент (ЕИО) № 1035/72 или с настоящия регламент, които изпълняват план за подобряване на качеството по смисъла на член 14г от Регламент (ЕИО) № 1035/72 или оперативна програма по смисъла на член 15 и които не се ползват с помощта, предвидена в членове 1 и 2 от Регламент (ЕО) № 545/2002.“
Член 5
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 март 2002 година.